Det skriver P4 Nordjylland. 1.250.000 kroner til nye boliger kommer nu de nordjyske hjemvendte soldater til gode. Pengene er i den kommende finanslov øremærkede til soldaterrekreation på Hvorup Kasserne ved Nørresundby. - Vores mål er at lave otte nye boliger, som soldaterne kan bo i midlertidigt. De kan bo der efter behov og indgå i et fællesskab, siger generalsekretær for KFUMs Soldatermission, Per Møller Henriksen, til P4 Nordjylland. Boligerne er tænkt for soldater, der har været udsendt i krig, og som har problemer med ensomhed, når de kommer hjem fra krig. Projektet forventes at koste samlet syv millioner kroner, hvoraf de tre millioner kroner allerede er fundet. Ud over pengene fra finansloven, har KFUMs Soldatermission også modtaget penge fra virksomheder, private donationer og fra Aalborg Kommune.

Opsummering:
I den kommende finanslov er der afsat mere end en million kroner til soldaterrekreation på Hvorup Kasserne.